Liewe Swanger-ekArgieffoto (Foto: tasha, Pixabay) Liewe Swanger-ek Om swanger te wees, is nie maklik nie. Alle vroue ervaar nie swangerskap dieselfde nie en dus moet jy nie jouself vergelyk met ander nie. Hulle mag ander probleme hê waarvan jy nie eens weet nie. Soos ŉ vriendin jou herinner het: “Wees sag met jouself in hierdie tyd. Jou liggaam is ŉ ‘huis’ vir iemand. ŉ Wonderwerkie is besig om te groei onder jou hart. Maar as gevolg hiervan, gaan jou liggaam heelmoontlik nie haar ‘normale’ self wees nie.” Daar is egter ŉ groot kans dat jy die volgende simptome in die volgende nege maande sal ervaar en dis oukei. Alles gaan natuurlik verby – die motto van ŉ moeder. Gee dit net tyd. Aan die begin mag jy soms so naar wees dat jy nie eens sal kan gaan inkopies doen vir aandete nie. Glo my, jy sal dit weer eendag geniet om tussen Woolworths of Pick n Pay se kosrakke rond te loop. Gelukkig gaan die gevoel, vir die gemiddelde vrou, verby tussen 13 en 15 weke. Ek haal my hoed af vir enige vrou wat langer met hierdie gevoel moet worstel … Vir dieselfde tydperk gaan jy elke oggend uit die bed opstaan en reeds voel of jy ŉ marathon gehardloop het. By die werk gaan jou oë heel moontlik gereeld voel of dit enige oomblik wil toe val en jy sal dit sterk oorweeg om in die motor, of selfs die badkamer, ŉ uiltjie te gaan knip. Die marathon verander in ŉ ultramarathon teen die tyd wat jy by die huis kom, na werk … en jy sal gewoonlik al halfses in die bed wees. In hierdie tyd is dit maklik om selfs in depressie te verval net omdat alles groot stres op jou liggaam en siel sit. Maar herinner jouself dat dit ook verby sal gaan en doen dinge wat vir jou lekker is. As jy voel die gat waarin jy wegsak raak te diep, moenie skaam wees om hulp te gaan soek nie. Hormone kan snaakse speletjies speel met jou gemoed. Hierdie is die mees uitdagende tyd van die swangerskap maar dis ook die tyd wat mens die wonderlike tyding vir jouself moet hou, omdat dit ook die sensitiefste tyd van die fetus is. Vertel egter die nuus vir jou beste vriende en familie. Hulle sal jou deur enige iets, of dit nou goeie of slegte nuus is, kan ondersteun. Ongelukkig is die sleg-voel, hormone en geheimhouding nie ŉ goeie kombinasie nie en kan jy dikwels dit op die persoon naaste aan jou, jou man, uithaal. Wees eerlik met hom oor wat jy ervaar. Hy sal verstaan en heel moontlik nie omgee om jou voete te vryf of bietjie sy kookvernuf in die kombuis te toets nie. Herinner jouself dat die tweede trimester gewoonlik die maklikste is. Party dae kan jy selfs vergeet jy is swanger. Bly aan die oefen as jou liggaam dit toelaat. Dit is goed vir jou gemoedstoestand en hou jou liggaam gesond. Gaan doen die dinge waarvan jy en jou man hou om te doen terwyl julle nog kan (behalwe as jy reeds ŉ kleuter of twee by die huis het …) Dit is die tyd wat mense gaan begin wonder of jy dalk net een te veel pizza geëet het maar gelukkig kan jy uiteindelik vir almal vertel: Ek is swanger! Ongelukkig gaan die gewone swangerskap-dinge heel moontlik hulle opwagting begin maak: meestal behels dit iets soos rugpyn, beenpyn, dikwels sooibrand, konstipasie en opgeswelde voete en hande. Dis egter ook die wonderlike tyd waar julle kan uitvind of dit ŉ boetie of sussie gaan wees. Dit lei natuurlik na die begin van die groot KOOP. Soos ŉ mustang (wilde perd) wat altyd water sal drink as hy dit sien, net vir ingeval hy vir ŉ ruk daarsonder sal moet gaan, sal jy ook badkamer toe gaan elke keer as jy een sien, meestal is dit wel omdat dit voel as jy nie nou gaan nie sal dit dalk te laat wees. En ja, dit is moontlik dat dit elke 15 minute gaan wees. Hierdie tyd verkort na 10 minute intervalle sodra die derde trimester begin. Die derde trimester is ŉ tyd van opgewondenheid omdat jy al nader kom aan die geboortedag van julle bondeltjie vreugde, maar dit kan gepaard gaan met meer intense pyne, meer ongemak, kleiner maaltye omdat daar nie meer baie plek is nie en soms selfs ongelukkig aambeie. Jou man se slakkepas stap, kan in die laaste paar weke te vinnig raak vir jou, maar dis normaal. Dus is dit moontlik dat ŉ uitstappie dubbel of trippel die tyd kan neem wat dit gewoonlik sou. Deurentyd gaan jou hormone jou maar op ŉ tuimeltrein-rit vat. Aanvaar dit en herinner jou man om baie geduldig met jou te wees in hierdie 40 weke. Jy vergeet egter baie vinnig al hierdie dinge omdat daardie babatjie soveel vreugde saam met hom/haar bring. En wie weet, miskien doen jy dit alles sommer gou-gou weer … Baie liefde (want ek weet hoe baie jy dit in die tyd nodig het) Toekomstige swanger-ek